IARSCRÍBHINN

PRIONSABAIL CHÁILÍOCHTA MAIDIR LEIS AN gCÚRAM FADTÉARMACH

Iarrtar ar na Ballstáit creat náisiúnta cáilíochta don chúram fadtéarmach dá dtagraítear i bpointe 6 a áirithiú, i gcomhréir leis na prionsabail seo a leanas. Beidh feidhm ag na prionsabail sin maidir le gach soláthraí cúraim fhadtéarmaigh gan beann ar a stádas dlíthiúil agus i ngach suíomh cúraim. Cuirtear luachanna coiteanna agus comhthuiscint ar cháilíocht an chúraim fhadtéarmaigh in iúl leo.

Meas

Leis an gcúram fadtéarmach, léirítear meas ar dhínit agus ar chearta bunúsacha eile daoine a bhfuil gá acu le cúram fadtéarmach agus léirítear meas ar dhínit agus ar chearta bunúsacha a dteaghlach agus a gcúramóirí. Áirítear leis sin an ceart comhionann atá ag gach duine, go háirithe daoine faoi mhíchumas, maireachtáil go neamhspleách sa phobal agus na roghanna céanna a bheith acu agus atá ag daoine eile. Soláthraítear an cúram fadtéarmach gan idirdhealú ar bhonn inscne, bunaidh chiníoch nó eitnigh, reiligiúin nó creidimh, aoise nó claonta gnéis. Cosnaítear daoine a fhaigheann cúram ar an drochíde, ar an gciapadh, ar an bhfaillí agus ar gach cineál foréigin.

Cosc

Is é is aidhm don chúram fadtéarmach sláinte fhisiceach agus/nó mheabhrach daoine a bhfuil gá acu le cúram fadtéarmach a athbhunú a mhéid is féidir nó meath na sláinte a chosc agus a n-inniúlacht chun maireachtáil go neamhspleách a neartú, agus an t-uaigneas nó an t-imeallú sóisialta a mhaolú an tráth céanna.

Duinelárnachas

Soláthraítear seirbhísí cúraim fhadtéarmaigh gan aon idirdhealú a dhéanamh agus tugtar aghaidh leo ar dhúshláin shonracha athraitheacha gach duine aonair a bhfuil gá aige le cúram fadtéarmach. Léirítear meas iomlán ar iomláine phearsanta na ndaoine a bhfuil gá acu le cúram, cuirtear inscne agus éagsúlacht fhisiceach, intleachtúil, chultúrtha, eitneach, réigiúnach, teanga agus shóisialta an duine san áireamh agus i gcás inarb iomchuí na gnéithe sin dá dteaghlach nó dá ngarchiorcal sóisialta. Tá an duine a bhfuil gá aige le cúram fadtéarmach i lár an aonaigh agus is air a bhunaítear an phleanáil seirbhíse, an bhainistíocht chúraim, an fhorbairt oibrithe agus an mhonatóireacht cháilíochta.

Cuimsitheacht agus leanúnachas

Déantar an cúram fadtéarmach a cheapadh agus a sholáthar ar bhealach comhtháite leis na seirbhís ábhartha eile uile, lena n-áirítear seirbhísí cúraim sláinte agus teileashláinte, agus déantar comhordú éifeachtach ar an leibhéal náisiúnta, réigiúnach agus áitiúil, lena n-áirítear trí ról a thabhairt do gheallsealbhóirí sa chomhphobal. Eagraítear an cúram fadtéarmach ionas gur féidir le daoine a bhfuil gá acu le cúram fadtéarmach brath ar raon seirbhísí gan bhriseadh nuair is gá agus dá fhaide agus is gá, agus tacaíocht lena gcuimsiú sa tsochaí á tabhairt agus nasc le teaghlach agus cairde a á chaomhnú. Déantar aistriú réidh idir na seirbhísí éagsúla cúraim fhadtéarmaigh agus bítear ag iarraidh an cur isteach ar an tseirbhís nó aon drochthionchar ar an gcúram a fhaightear a sheachaint.

Béim ar thorthaí

Leis an gcúram fadtéarmach, dírítear go príomha ar shochair dóibh siúd a fhaigheann an cúram, i dtéarmaí a gcáilíochta saoil agus an chumais atá acu maireachtáil go neamhspleách, agus cuirtear san áireamh freisin, i gcás inarb iomchuí, na sochair atá ann dá dteaghlach, dá gcúramóirí neamhfhoirmiúla agus don phobal.

Trédhearcacht

Soláthraítear faisnéis iomlán agus comhairle faoi na roghanna cúraim fhadtéarmaigh atá ar fáil agus faoi na soláthraithe cúraim fhadtéarmaigh, faoi na caighdeáin cháilíochta agus faoi shocruithe um dhearbhú cáilíochta ar bhealach atá inrochtana agus intuigthe, soláthraítear an fhaisnéis agus an chomhairle sin do na daoine a bhfuil gá acu le cúram fadtéarmach, dá dteaghlach nó dá gcúramóirí agus dá bharr sin iad a chumasú chun an rogha chúraim is fóirsteanaí a roghnú.

Lucht saothair

Soláthraíonn oibrithe oilte inniúla ag a bhfuil pá cuibhiúil agus dálaí oibre cothroma an cúram fadtéarmach. Leagtar síos cóimheasa iomchuí oibrithe atá i gcomhréir leis an líon daoine atá ag fáil cúram fadtéarmach agus na riachtanais atá ag na daoine sin agus leis na suíomhanna éagsúla cúraim agus urramaítear na cóimheasa sin. Urramaítear cearta oibrithe, an rúndacht, eitic ghairmiúil agus an neamhspleáchas gairmiúil. Cosnaítear cúramóirí ar an drochíde, ar an gciapadh, agus ar gach cineál foréigin.

Tá an fhoghlaim leanúnach ar fáil do na hoibrithe cúraim uile.

Saoráidí

Tá an soláthar cúraim fhadtéarmaigh uile i gcomhréir leis na rialacha sláinte agus sábháilteachta agus le ceanglais inrochtaineachta, comhshaoil agus coigilte fuinnimh.